Wakusa Jesúsbara zhãrã kꞌobꞌea mawũãsia: Mʉrã ʉ̃nata bꞌʉa ẽjũãne bꞌerãĩta, mʉta pẽwã bꞌʉra pãrĩguadꞌe nimiba ẽã, awuarabʉrʉ ʉ̃nata erubꞌaya Daizeze ũme bꞌai jõ ẽãta.
Mawũãĩ fariseorãbara mawũãsidꞌa: Bʉara bʉzhidꞌebemata jara bꞌʉa, mawũẽ bʉa jara bꞌʉra kꞌãrẽ ẽã.
Mawũãnaĩ Jesúsbara panaʉ̃ mawũãsia: Mʉãrã mʉzhidꞌebemata jara bꞌʉmina mʉã jara bꞌʉra wãrĩnuã, mʉã kꞌawua bꞌʉba mʉ sãmaʉ̃ba zedꞌata, mʉ sãmaã wãĩta. Mawũãmina marãbara kꞌawuadꞌa ẽã mʉ sãmaʉ̃ba zedꞌata miã sãmaã wãĩta.
Marãbara mʉrã jara bꞌea beubarita bedꞌea bꞌedꞌe, mawũãmina mʉã zhãrã mawũãrã jara ẽã.
Mʉã zhãrãnebemata jarara mʉãrã wãrĩnuta jaraya mʉrã abꞌa nʉmʉ ẽbaera, awuarabʉrʉ daira panʉã mʉta mʉ Zeze mʉ zokꞌadꞌata.
Marã ũrãgꞌadꞌera bꞌʉ tabꞌʉa zhãrã ũmeba bedꞌeata jarabʉdara wãrĩnuta.
Aramaʉ̃ kĩrãkꞌa mʉãrã mʉnebemata jara bꞌʉa, mʉ Zeze mʉ zokꞌadꞌabidꞌa jara bꞌʉa mʉnebemata.
Mawũãĩ ãzhara mawũãsidꞌa: ¿Sãma bꞌʉ bʉ Zezera? Mawũãnaĩ Jesúsbara panaʉ̃ mawũãsia: Marãbara mʉrã ũdukꞌawua duanu ẽã, miã mʉ Zezesidꞌa ũdukꞌawua duanu ẽã, mʉta ũdukꞌawua bꞌebʉrʉ mʉ Zezesidꞌa ũdukꞌawua bꞌea.
Jesúsbara maʉ̃ bedꞌeata jarasia ofrenda bꞌʉbada maẽ Daizeze dedꞌa ewara maẽ miã ũrãgꞌa nʉmʉba. Maʉ̃nerã miõba jidadꞌa ẽbasia wadꞌi araba ẽãba izhi ewarita.
Mʉ wãĩma marã wã bꞌedꞌa ẽã
Jesúsbara wakusa mawũãsia: Mʉta wãbʉrʉdꞌera marãbara mʉrã jʉrʉdꞌaya, mawũãmina marã mazhi kꞌazhiruadꞌe beukuaya, mawũẽ mʉ wãĩma marã wã bꞌedꞌa ẽã.
Mawũãĩ judíorãbara mawũãsidꞌa: ¿Mobera izhikusa zhi beaika, sãwũã mawũã mʉ wãĩma marã wã bꞌedꞌa ẽã abʉrʉ?
Maʉ̃ne Jesúsbara mawũãsia: Marã udꞌabema, mʉrã ʉ̃trebema, marã naʉ̃ ẽjũãnebema, mʉrã naʉ̃ ẽjũãnebema ẽã.
Maʉ̃ba mʉã marãã jarabʉrʉa marã mazhi kꞌazhiruadꞌe beukuaita, Mʉrã Mʉta ĩjãna ẽbʉrʉ mazhi kꞌazhiruadꞌe beukuaya.
Mawũãĩ mawũãsidꞌa: ¿Bʉra kꞌaipe? Mawũãnaĩ Jesúsbara mawũãsia: Mʉnebema jẽde wedꞌauba mʉã marãã zhi jarama.
Mʉãrã marãnebema ne bio jara kꞌawua oya, mʉ zokꞌadꞌabara wãrĩnuta jara bꞌʉa, mawũẽ mʉãrã izha jarabʉrʉta ũrĩbʉrʉta jara bꞌʉa ẽjũãne bꞌea.
Mawũãbʉrʉdꞌera ãzhara kꞌawuadꞌa ẽbasia zhi Zezeta jarabʉrʉra.
Mawũẽ Jesúsbara mawũãsia: Mʉ Beubari Bape bꞌʉta marãba cruzdꞌe jirabꞌʉdꞌai marãbara kꞌawuadꞌaya Mʉrã Mʉta, aramaʉ̃ne kꞌawuadꞌaya mʉã miã kꞌãrẽta o ẽãta mʉzhikusaubara, awuarabʉrʉ mʉrã mʉ Zezeba jaradiadꞌadꞌe bedꞌea bꞌʉa.
Mʉ zokꞌadꞌara mʉ ũme bꞌʉa, aramaʉ̃ne mʉ Zezebara mʉrã dobꞌa kenabꞌari ẽã, mʉãrã ewariza obꞌʉba izha krĩñata.
Jesúsba maʉ̃ta jarabʉrʉba bioba ĩjãsidꞌa izhidꞌebemata.